પાર્કના દ્વિતીય વિભાગ, બ્રિજની બંને તરફ ગ્રેનાઈટના પ્લેટફોર્મ પર સમાન અંતરે આકર્ષક લેમ્પપોસ્ટ અને બ્રોન્ઝનાં અદ્વિતીય પૂતળાં મૂકેલાં છે. બ્રોન્ઝના શિલ્પ પર ગુસ્તાવ જે ભાવ મૂકી શક્યા છે, તે અદ્દભુત છે. ઊંચે આકાશમાં કાંઈક વિસ્મયપૂર્વક નિહાળતાં બે બાળકો, ગુસ્સે થયેલું બાળક, શિશુને સ્નેહપૂર્વક રમાડતી સ્ત્રી, અનેક બાળકોથી પજવાઈને ખીજવાઈ ગયેલો પુરુષ, જિંદગીના હરએક પહેલુને ગુસ્તાવ સ્પર્શ્યા છે. પુલની નીચે બાળકોનું ક્રીડાંગણ બનાવ્યું છે, આ નાનકડા ગોળ મેદાનમાં બ્રોન્ઝમાંથી બનાવેલાં બાળકોનાં આઠ શિલ્પ છે, અને ક્રીડાંગણની વચ્ચોવચ ગ્રેનાઈટમાં કંડારેલું ગર્ભસ્થ શિશુનું શિલ્પ છે !